प्रधानमन्त्री महिला क्रिकेट : एपीएफ र प्रदेश ३ विजयी
महेन्द्रनगरमा जारी चौथो प्रधानमन्त्री महिला टी–२० क्रिकेट प्रतियोगितामा बिहीबार एपीएफ क्लब र प्रदेश ३ विजयी भएका छन् । एपीएफले सुदूरपश्चिम प्रदेशलाई १० विकेटले हरायो भने प्रदेश ३ ले कर्णाली प्रदेशविरुद्ध ९० रनले जित पायो ।
कञ्चनपुर — महेन्द्रनगरमा जारी चौथो प्रधानमन्त्री महिला टी–२० क्रिकेट प्रतियोगितामा बिहीबार एपीएफ क्लब र प्रदेश ३ विजयी भएका छन् । एपीएफले सुदूरपश्चिम प्रदेशलाई १० विकेटले हरायो भने प्रदेश ३ ले कर्णाली प्रदेशविरुद्ध ९० रनले जित पायो ।दोस्रो खेलमा ९१ रनको लक्ष्य पाएको एपीएफले ११ ओभरमा कुनै विकेट नगुमाई लक्ष्य पूरा गर्‍यो । सीता रानामगरले ५१ र ज्योति पाण्ड्येले २८ रन बनाए । एपीएफकी सीता रानामगर प्लेयर अफ द म्याच घोषित भइन् । टस जितेको सुदूरपश्चिमले निर्धारित २० ओभरमा ९ विकेट गुमाई ९० रन बनायो । कविता जोशीले २६, रेवती धामीले १९ र बिन्दु रावलले ११ रनबाहेक अरुले दोहोरो अंकमा रन बनाउन सकेनन् । एपीएफका सरिता मगर र सीता रानामगरले २–२ तथा रितु कनोजिया र करुणा भण्डारीले १–१ विकेट लिए । पहिलो खेलमा टस जितेको प्रदेश ३ ले निर्धारित ओभरमा ३ विकेट गुमाई १ सय ५६ रन बनायो । अस्मिना कर्माचार्यले आक्रामक ब्याटिङ गर्दै ३६ बलमा ४७ रन बनाइन् । अस्मिता खरेल र कञ्चन श्रेष्ठले २८–२८ तथा सुमन खतिवडाले १० बलमा २१ रन बनाए । कर्णालीबाट एकमात्र विकेट सरिता जिसीले लिइन् । १ सय ५७ रनको विशाल लक्ष्य पछ्याएको कर्णाली सुरुदेखि नै दबाबमा रह्यो । प्रदेश ३ को कसिलो बलिङसामु कर्णालीका खेलाडी निरीह बने । १५.३ ओभरमा ६६ रनमा अलआउट हुँदा रविना चौधरीले २२ र लक्ष्मी रिमालले ११ रन बनाए ।प्रदेश ३ की खुशी डंगोलले ५ विकेट लिइन् । सुमन खतिवडाले २, अस्मिना र आरती बिँडारीले १–१ विकेट लिए । प्लेयर अफ द म्याच खुशी डंगोल भइन् । 